Sundhedsstyrelsen fraråder nu på det kraftigste, at man bruger cannabis som medicin uden ordination fra en læge.

Det viser et nyt notat, der er lavet på baggrund af en række artikler i medierne om, at enkeltpersoner i Danmark køber eller dyrker cannabis for at bruge det som medicin til sig selv eller deres børn.

- Der har været en pressedækning, der blandt andet har beskrevet, hvordan folk selv har taget cannabis eller har givet deres børn cannabis, fordi de mente, at det var noget, der havde en god virkning for dem, siger juridisk chefkonsulent Frank Wendelbo-Madsen fra Sundhedsstyrelsen til DR Nyheder.

Læs også : Ordførere: Cannabis til syge bør være lettere at få

Men der er ikke noget forskning, der viser, at cannabis er gavnlig behandling for alle, og derfor fraråder Sundhedsstyrelsen altså, at man indtager det uden lægens godkendelse.

- Vi kan ikke finde nogen betydelig evidens for, at cannabis har en fantastisk virkning, hvis jeg skal sige det kort, siger Frank Wendelbo-Madsen.

Et enkelt godkendt lægemiddel

Der er således flere mulige skadelige bivirkninger, hedder det i notatet.

- For så vidt angår skadevirkningerne af den længerevarende brug, er der fx tale om øget risiko for bl.a. såkaldte ”rygerlunger” og formentlig også for kræft i luftvejene (ved rygning af Cannabis). Hertil kommer en øget risiko for psykisk sygdom, står der i notatet.

- Desuden vil den intellektuelle og praktiske funktionsevne være konstant nedsat ved dagligt brug, og blandt andet hukommelsen og opmærksomheden vil blive forringet ved intensivt brug, der strækker sig over flere år, står der videre.

Læs også : Nye tal: Rekordmange skunkfarme i Danmark

Der er dog en "mindre evidens", som har medført, at et enkelt lægemiddel, som indeholder cannabis, er godkendt herhjemme. Det drejer sig om lægemidlet Sativex, som kun speciallæger i neurologi og neuromedicin kan udskrive.

- Der er udført lægevidenskabelige forsøg, inden det er blevet godkendt, siger Frank Wendelbo-Madsen.

- Men det har begrænset effekt, og det er begrænset effekt på begrænsede grupper af sygdomme, siger han.